Imieniny czy urodziny -inaczej co się gdzie świętuje .
Kożdy s nas mo swoji miano najczyńści jakigoś świyntego /inacy Patrona/ kere nom dali Łojcowie przi krzcie a kiero łostało potyn zapisane w rozmańtych rejestrach abo dokumyntach .Piyrwej we krajach pogańskich ło tym jaki mo być miano bajtla decydowały rozmańte czynniki taki jak : wyglond bajtla ,kolejnoś w jaki sie narodzioł we danej familiji. Miały tyż tu znaczyni same życzynia łojcow i pszocieli co do prziszłości narodzonego bajtla. Potym kiedy łodciepniyto na zachodzie kult Świyntych zaczynto fajerować rocznica urodzynio. Zwyczaj tyn je nojbardzi obchodzony we Niymcach a u nas na Ślonsku. Co prowda miało to wiela przeciwnikow bo przeca niy yno człowiek mo geburstag. Powszechny taki fajer s geburstagim to niedowny zwyczaj choć siyngo downych czasow. Starożytni Astrologowie wierzyli ,że to na nasze życi majom nojwiynkszy wpływ gwiozdy. Łobserwowali powionzania pomiyndzy układym planet a słońcym a potym stawiali horoskopy .Było to powszechnie stosowane na dworach krolow i władcow .A jak mioł sie urodzić nastympca to Astrolog boł tu wyroczniom. Podług mje taki Astrolog boł niy yno uczony i wiela wiedzioł ło układach planet ale boł tyż dobrym psychologiym. A co to je horoskop jo tak na swoj prosty chopski rozum myśla to wiela rozmańtych podanych do sia zdarzyń zebranych do kupy i przipisanych ludziom co sie urodzili w tym samym czasie. Wroca sie jednako do tymatu .Jak sie łobchodzi imiyniny i geburstag w inszych rejonach Polski. Tu dom taki przikład . We Małopolsce imiyniny som nojważniejszym świyntym we familiji ,natomiast geburstag to jak już sie fajeruje to yno małym bajtlom, żeby miały wielko uciecha. Ale tak jak wszyndy je dorta geburstagowo i rozmańte maszkiety. Jako ciekawostka podom bo niy kożdy wiy ,że dorta geburstagowo/ geburstagtorten/ pochodzi ze Niymiec jednako maszkiety na taki fajer pieczonio już we średniowieczu. We Boże Narodzyni było to słodki ciasto chlebowe w kształcie Dziyciontka .Jak sie rozchodzi ło imiyniny na Ślonsku to som łobchodzone ale niy za wila. No chyba ,że idzie ło Barbara czy tyż Józefa. Kożdy przeca wiy ,że św.Barbara po naszymu Barborka je tukaj nojbardzi w zocy a to skuli tego ,że je Patronkom berkmonow. Toż 4 grudnia wszyjscy berkmoni ze swojimi familijami fajerujom Barborka a co za tym idzie imiyniny najwiynkszej Patronki. Były tyż na Ślonsku taki czasy ,że dziołszkom na miano dowano na krzcie yno Barbara .Ciepna Wom taki wierszyk kieryn ło tym godo .
Miano
Łojciec berkmonym boł łod pradziada
i za berkmona mioł tyż somsiada
sztyrech karlusow mioł tyn chop w doma
kerych szykowoł tyż na berkmona
A że boł krzepki nie twało wiela
prask wykulała mu się tyż cera
łokropne starani miało chopisko
jaki mo miano mieć te dziołszysko
Starka i starzik łokropnie radzi
padajom niy momy sie ło co wadzić
po starce naszej dostanie wiano
nich Ana bydzie miała na miano
Na to chop pado a do pierona
po co nastympno mi Ana doma
Jo tu nie byda godoł za wiela
nic wom do tego to moja cera
I niech was insze miano niy kusi
a po mojimu Barborka być musi
sztwortego grudnia krzciny i basta
piyc mi tu zaroz kołocz i ciasta
Powiym Wom jeszcze że ta Barborka
to je nojlepszo grubiorzy Patronka
a Jego cera jak ło to idzie
na pewno dziołszkom szczynśliwom bydzie
R.SOBIK
pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn